
Mit gondol, doppingolnak-e?

Kulcsszavak: élsport; dopping; teszt; bizalom; WADA
A mai sportban megkerülhetetlen a dopping kérdése. Jelen dolgozat célja, hogy bemutassa annak a kérdőíves felmérésnek az eredményeit, amit a TE-s hallgatók (N=58) körében végeztem annak feltérképezése céljából, hogy mit gondolnak a sport doppingfertőzöttségéről.
Hipotéziseim a következőek voltak.
1: A hallgatók többsége nem hisz a doppingvizsgálatok eredményében
2: A hallgatók többsége nem hisz a doppingmentes sportban.
3: Nincs különbség a különböző szinten sportolók véleményében.
4: A vizsgált, vagy ahhoz nagyon közeli sportokat űzők és az attól eltérő sportágban szereplők véleménye eltérő lesz.
5: Nincs különbség a csapatsportok és egyéni sportágak képviselőinek véleményében.
6: A különböző nemű válaszadók véleménye nem lesz szignifikánsan eltérő.
7: A testnevelő vagy edző szakon tanuló hallgatók és az egyéb szakok hallgatóinak véleménye eltérő lesz.
A munkám induktív logikájú, felderítő kutatás. Az adatokat online önkitöltős kérdőívvel vettem fel, a Testnevelési Egyetem hallgatói (N=58) között. Mind szakonkénti, mind pedig évfolyamonkénti bontásban vegyes a vizsgált, de nem reprezentatív populáció. A kutatáshoz felhasználtam Goldman Death in the locker room (1992) című írását, James Connor Would they dope? és Would you dope? (2009-2013) című tanulmányait, illetve a WADA dokumentumait, mint például a 2015-ös kiadású doppingellenes szabályzatot. A statisztikai kimutatásokhoz a Statsoft Statistica 12 programot használtam, a vizsgálatokat ANOVA teszttel végeztem, p<0.05.
A különböző szinten sportolók véleményében szignifikáns eltérés mutatkozott több kérdésben. A vizsgált sportokat űzők, és a más sportágban szereplők véleménye (atléták, illetve úszók véleménye a többi sportolóéval összevetve) egy helyen mutatott eltérést, így ezen egy kérdésen kívül a hipotézist nem igazolták az eredmények. A csapatsportok és egyéni sportágak képviselőinek véleménye, és a különböző nemű válaszadók véleménye is egy helyen mutatott eltérést. Ezen hipotéziseket az adott kérdésekben elvetettem, de többségben igazolódtak. A szakonkénti bontás mentén az általános kérdésben nem volt eltérés, viszont sportági bontásban több helyen előfordult kimutatható különbség.
Eredményeim alapján a Testnevelési Egyetem hallgatói nem hisznek a „tiszta” sportban, ami jelzi, hogy a mai sportéletben a dopping kérdése tényleg megkerülhetetlen. Szándékomban áll a kutatást folytatni egy nem sportoló, civil populációval, és összehasonlítani a kapott adatokat a jelenlegi vizsgálat eredményeivel.



